เน้นย้ำให้กรมส่งเสริมสหกรณ์ เร่งดำเนินการตลาดกลางเพื่อควบคุมการซื้อขาย พร้อมชะลอข้าวช่วยเหลือเกษตรกรด้านราคา
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังร่วมพิธีวางพานพุ่มถวายสักการะพระราชวรวงศ์เธอ กรมหมื่นพิทยาลงกรณ์ พระบิดาแห่งการสหกรณ์ไทย เนื่องในวันสหกรณ์แห่งชาติครบรอบ 105 ปี ว่า ขณะนี้สหกรณ์เกิดความเปลี่ยนแปลงอย่างต่อเนื่อง โดยให้ผลประโยชน์เกิดขึ้นกับสมาชิกให้ได้มากที่สุด พร้อมยืนยันว่าระบบยังคงมีความเข้มแข็ง โดยปีนี้จะเน้นให้สหกรณ์มีตลาดกลางในแต่ละภูมิภาค อาทิ ตลาดกลางสหกรณ์กัญชา เพื่อให้เกิดการควบคุมการซื้อขาย ป้องกันการเอารัดเอาเปรียบ ซึ่งจะต้องหารือร่วมกับสำนักงานคณะกรรมการอาหารและยา (อ.ย.) และหน่วยงานที่เกี่ยวข้องในรายละเอียดต่างๆ อีกครั้ง รวมถึงเน้นการชะลอข้าวให้แก่ชาวนาเพื่อตึงราคาข้าวและการเชื่อมโยงเครือข่ายสหกรณ์ในแต่ละจังหวัด เพื่อให้เกิดการขยายตลาดให้กว้างขึ้น ซึ่งรัฐบาลพร้อมให้ความช่วยเหลือประชาชนอย่างใกล้ชิดรัฐมนตรีช่วยว่าการกระทรวงเกษตรและสหกรณ์ กล่าวเพิ่มเติมด้วยว่า ปัจจุบันกรมส่งเสริมสหกรณ์ได้กำกับดูแลสหกรณ์ในฐานะนายทะเบียนทั้งหมด 7,976 แห่ง ประกอบด้วย สหกรณ์ภาคการเกษตร 4,422 แห่ง และสหกรณ์นอกภาคการเกษตร 3,554 แห่ง แบ่งเป็น 7 ประเภท ซึ่งแต่ละประเภทให้บริการสมาชิกของตนเองตามลักษณะของสหกรณ์นั้นๆ โดยมีสินทรัพย์รวมมูลค่าทั้งสิ้น 3.3 ล้านล้านบาท มากเป็นอันดับ 3 รองจากธนาคารพาณิชย์และธนาคารของรัฐ ซึ่งสมาชิกสหกรณ์ คณะกรรมการสหกรณ์และเจ้าหน้าที่ปฏิบัติงานได้มีการดำเนินกิจการภายใต้ธรรมาภิบาลและกรอบของกฎหมายอย่างต่อเนื่อง